**‏** יום שני 17 יולי 2017

**לכבוד**

**קים אפרת**

**חברת ועד מנהל צהר**

**שלום רב,**

ראשית, ברצוני להודות לך מקרב לב על תרומתך הנדיבה לטובת מרכז צהר לאתיקה יהודית לזכרה של אימך ע"ה, ברתה קרסל. המרכז מאפשר לנו להדגיש את מרכזיות המוסר בתורת ישראל ולחבר את המוסר למציאות היומיומית המתרחשת במדינת ישראל.

בזכות תמיכתך, עלה בידינו להרחיב את פעילותינו לתחומים רבים אותם נסקור בדיווח זה. אנו מודים לך על היותך חלוצה בתמיכתך בפרויקט החשוב הזה ומקווים למצוא ביחד שותפים נוספים שיאפשרו לנו את מלוא המימון של פרויקט יקר ערך זה.

**רקע כללי**

המרכז לאתיקה יהודית של ארגון רבני צהר הוקם בשנת 2015. המרכז פועל על בסיס העיקרון שהנחה את אברהם אבינו "...ושמרו דרך ה', לעשות צדקה ומשפט". המרכז חותר ליצירת חברה ישראלית מוסרית וצודקת.

בתקופה הקצרה בה פועל המרכז, הספיק המרכז לקיים כנסים אקדמיים ולקחת חלק בפעילויות תקשורתיות ורבניות שהשפיעו על עמדות ציבוריות ועל מדיניות ציבורית. במרכז פעילים בצורה אינטנסיבית הרב אוריאל גנזל והרב יובל שרלו. המרכז זוכה לחשיפה תקשורתית רחבה ביותר, חדשות לבקרים מופיעים סיקורים אודות פעילות המרכז.

**התקדמות בשנה האחרונה- תשרי- תמוז תשע"ז/ ספטמבר 2016- יוני 2017**

1. **מינויים בוועדות ציבוריות**

בשנה האחרונה זכינו לראות מספר מינויים של הרב שרלו, מינויים שמהווים פריצת דרך למרכז לאתיקה יהודית. הרב שרלו מונה כיו"ר הוועדה האתית המייעצת של מרכז ההשתלות בישראל, כמו כן הוא מונה כחבר בייעוץ הקוד אתי של המשטרה לגבי שימוש בכוח. מינויים נוספים של הרב שרלו הוא מינוי בוועדה האתית של בית החולים הגריאטרי – בית רבקה וכן הרב מונה לחבר בקביעת המדיניות של בית חולים בלינסון בנושא הזנה בכפיה בשביתת האסירים.

1. **סיקור בתקשורת**

בשנה האחרונה, מאז שהמרכז החל בפעילות יותר אינטנסיבית, קיים סיקור תקשורתי נרחב ביותר. לפחות פעמיים בשבוע ישנה הופעה בתקשורת בנושאים אתיים. את מכלול הסקירה התקשורתית צירפנו כנספח לדיווח זה.

1. **השתתפות בכנסים בינלאומיים**

הרב שרלו השתתף השנה בשני כנסים מרכזיים שהתקיימו בחו"ל: כנס להלכה ואתיקה בארצות הברית, שנערך בדצמבר 2016 על ידי המרכז לאתיקה בניו יורק, בנושא ברירת מין העובר לפני לידה. הרב שרלו הרצה שם על עמדתה היחודית של האתיקה היהדות, והחוק במדינת ישראל.

כמו כן הרצה הרב שרלו בכנס אונסקו לביואתיקה בלימסול, קפריסין, במרץ 2017 בנושא ההתחשבות במיעוטים שיש להם כללים אתיים אחרים מאשר עמדת הרוב. ההרצאה זכתה לשבחים רבים, והוא התבקש להמשיך ולהופיע בכנסי אונסקו.

1. **הרצאות ייחודיות**

במסגרת המרכז לאתיקה, הועברו הרצאות רבות ביניהן:

* הרצאה בכנס של מועצות הלסינקי, בפני מומחי אתיקה בינלאומיים, בנושא: Towards an Ethics' Reform in Medical Human Research. ההרצאה הוזמנה על ידי משרד הבריאות, והתקיימה בנובמבר 2016 בפני 100 איש.
* הרצאה לדרג הניהולי של קופת חולים מכבי, בנושא "האתיקה של סל התרופות". ההרצאה הוזמנה על ידי מנהלת ההשתלמויות של מכבי והתקיימה בפני 60 מנהלים של קופת החולים מכבי, בחודש דצמבר 2016.
* הרצאה בכנס של הOU לרבני התפוצות ומנהיגות דתית, בנושא "תפקיד הרב בקידום צדק חברתי", הוזמנה על יו"ר הכנס והתקיימה בינואר 2017 בפני 200 איש.
* הרצאה בכנס של לשכת עורכי הדין, שעסק ברשלנות רפואית ודרכי התמודדות. ההרצאה הוזמנה על ידי יו"ר הכנס, והתקיימה בפני 300 עו"ד בחודש פברואר 2017.
* הרצאה בקורס רחטי"ם (מקביל לדרגת תת אלוף בצבא) של המוסד. ההרצאה היתה בנושא "האתיקה של הכוח" והיא התקיימה בחודש יוני 2017. ההרצאה הוזמנה כחלק מהכשרתם הייעודית על ידי מפקדת הקורס. כמות הנוכחים אסורה לפרסום.
* הרצאה בכנס התנועה לאיכות השלטון, בנושא: אתיקה של חברי כנסת. הוזמנה על ידי הנהלת התנועה לאיכות השלטון. התקיימה בפני 200 איש.
* הרצאה בכנס בקריה האקדמית אונו בנושא "האתיקה של משפחה בהחלטות רפואיות" (לקראת מחקר שהרב יובל שותף בו). הוזמן על ידי פרופ' גיל סיגל, המרכז האקדמי אונו, התקיימה ביוני 2017 בפני 100 איש.

כל הפניות להרצאות הגיעו לרב שרלו מתוקף תפקידו כראש המרכז וכמומחה לאתיקה.

1. **כנס צהר לאתיקה**

הכנס התקיים בשיתוף עם המרכז לאתיקה בירושלים והתמקד בנושא אתיקה בשיח הציבורי. היוזמה לכנס היתה יוזמת המרכז לאתיקה יהודית של צהר בעקבות פניה למרכז לאתיקה בירושלים. הכנס התקיים בחודש יולי 2017, במרכז לאתיקה ירושלים, במעמד יו"ר הכנסת - ח"כ יולי אדלשטיין, ובהשתתפות ח"כ רויטל סוויד, רז נזרי - המשנה ליועמ"ש, פרופ' משה הנגבי - יו"ר המרכז לאתיקה, פרופ' יורם יובל, הרב סתיו, הרב פוירשטיין, ומרצים נוספים בתחום התוכן והרשתות החברתיות. הכנס עסק בשאלת השיח ברשתות החברתיות והקוד האתי של רשתות חברתיות. בכנס הציג הרב שרלו את עמדתו בנושא. הכנס התקיים בנוכחות מאות אנשים ושודר בשידור ישיר באינטרנט.

1. **אתר אינטרנט**

אחד השלבים המרכזיים בבניית המרכז הוא הפצת המידע והנושאים בהם עוסק המרכז לאתיקה מדי יום. הפצת המידע ופלטפורמה לשאלות/תשובות בנושאים אתיים יכולה להתאפשר רק על ידי הקמת פלטפורמה אינטרנטית. לצורך כך הוחלט להקים אתר. שלד האתר הוכן, והוא בבדיקות בימים אלו.

לצורך כך, הוכנו חומרים כתובים וכן סרטונים, כל אלו יועלו באופן מדורג לאתר עם סיום הקמתו. צפי להעלאת האתר בעוד כארבעה חודשים.

1. **כתיבת ניירות עמדה, על דף רשמי של צהר למוסדות חשובים ולבקשתם של מוסדות אלה, כגון:**
* משטרת ישראל – יסוד הקוד האתי של השימוש בכוח.
* וועדת הלסינקי העליונה – ניירות עמדה רבים, בנושאי הסכמות מדעת, ניסויים גנטיים בבני אדם וכדו'.
* משרד המשפטים – נייר עמדה על חריגות אתיות בתחום סחר באברים.
* בתי חולים – ניירות עמדה על הצלת חיים של אסירים ועוד.
1. **שבת נגישות וסרטון נגישות**

מתוך הצבת אחת המטרות של צהר לאתיקה – קידום הנגישות של בעלי המוגבלויות אנו מקיימים שבת נגישות בנושאים שונים, במגמה לקדם בכל שנה נושא אחד של נגישות בבית הכנסת ובקהילה. לפני שנה עסקנו בשאלת נגישות בתי הכנסת באופן כללי, נגישות עיוורים, השנה עסקנו בנושא אוכלוסייה בעלת מוגבלות שמיעה. המטרה, בסוף שנה זו (2017) להעמיק בנושא היחס של ההלכה לבעלי מוגבלות בדיבור, נושא עליו התחלנו לעבוד במרץ.

במסגרת זו נכתב חומר הלכתי רחב יריעה לרבנים ואנו דואגים להפצתו, הצעות לתיקונים שהקהילה מסוגלת לקבל על עצמה, סרטון נגישות (למשל: הסרטון לקידום התודעה של נגישות בבית הכנסת זכה בלמעלה מחצי מיליון צפיות תוך ימים בודדים), ועוד.

1. **נגישות חופות**

בעקבות עבודת מחקר בנושא נגישות החופות, ניסחנו נייר הדרכה להנגשת חופות. נייר זה מחולק לזוגות במגמה לעודד אותם להנגיש את חופתם. אנו מעריכים כי הדבר משפיע על הנגשת החופות, ומהווה גם גורם מקדם של הרעיונות היסודיים של הצדק החברתי.

לסיכום, מרכז צהר לאתיקה יהודית פעיל מאוד בתשעה התחומים שמנינו לעיל, ישנה חשיפה תקשורתית רחבה לנושא באמצעי התקשורת השונים ובזכות כך, גם חשיפה לארגון צהר ולפועלו החשוב. אנו מודים לך על תמיכתך במרכז ומאמינים שנמצא שותפים נוספים שיאפשרו לנו, יחד איתך, את המשך התפתחותו ופריצתו קדימה.

לדו"ח זה מצורף דו"ח הנהלת חשבונות המשקף את תרומתך, ואת ההוצאות שנזקפו לתרומתך בגין המרכז.

בברכה ובתודה גדולה,

הרב יובל שרלו הרב אוריאל גנזל הרב ד"ר משה בארי